ประกาศกระทรวงการคลังเรื่อง หลักเกณฑ์ วิธีการ และเงื่อนไขหรือเงื่อนเวลาการขอผ่อนผันและการผ่อนผันให้มีบุคคลผู้ไม่มีสัญชาติไทยถือหุ้นได้เกินกว่าร้อยละสี่สิบเก้าของจํานวนหุ้นที่มีสิทธิออกเสียงและจําหน่ายได้แล้วทั้งหมด หรือมีกรรมการเป็นบุคคลซึ่งไม่มีสัญชาติไทยได้เกินกว่ากึ่งหนึ่งของจํานวนกรรมการทั้งหมด ในกรณีเพื่อเสริมสร้างความมั่นคงของบริษัทประกันวินาศภัยหรือเพื่อเสริมสร้างความมั่นคงของธุรกิจประกันวินาศภัยพ.ศ. 2559------------------------------------------------ อาศัยอํานาจตามความในมาตรา 9 วรรคสี่ แห่งพระราชบัญญัติประกันวินาศภัย พ.ศ. 2535 ซึ่งแก้ไขเพิ่มเติมโดยพระราชบัญญัติประกันวินาศภัย (ฉบับที่ 3) พ.ศ. 2558 รัฐมนตรีว่าการกระทรวงการคลัง ออกประกาศไว้ ดังต่อไปนี้ข้อ ๑ ประกาศนี้เรียกว่า "ประกาศกระทรวงการคลัง เรื่อง หลักเกณฑ์ วิธีการ และเงื่อนไขหรือเงื่อนเวลาการขอผ่อนผันและการผ่อนผันให้มีบุคคลผู้ไม่มีสัญชาติไทยถือหุ้นได้เกินกว่าร้อยละสี่สิบเก้าของจํานวนหุ้นที่มีสิทธิออกเสียงและจําหน่ายได้แล้วทั้งหมด หรือมีกรรมการเป็นบุคคลซึ่งไม่มีสัญชาติไทยได้เกินกว่ากึ่งหนึ่งของจํานวนกรรมการทั้งหมด ในกรณีเพื่อเสริมสร้างความมั่นคงของบริษัทประกันวินาศภัยหรือเพื่อเสริมสร้างความมั่นคงของธุรกิจประกันวินาศภัย พ.ศ. 2559"ข้อ ๒ ประกาศนี้ให้ใช้บังคับตั้งแต่วันประกาศในราชกิจจานุเบกษาเป็นต้นไปข้อ ๓ ในประกาศนี้ "คณะกรรมการ" หมายความว่า คณะกรรมการกํากับและส่งเสริมการประกอบธุรกิจประกันภัย "สํานักงาน" หมายความว่า สํานักงานคณะกรรมการกํากับและส่งเสริมการประกอบธุรกิจประกันภัย "บุคคลผู้ไม่มีสัญชาติไทย" หมายความว่า คนต่างด้าวตามกฎหมายว่าด้วยการประกอบธุรกิจของคนต่างด้าวข้อ ๔ บริษัทที่จะยื่นคําขอผ่อนผันให้มีบุคคลผู้ไม่มีสัญชาติไทยถือหุ้นได้เกินกว่าร้อยละสี่สิบเก้าของจํานวนหุ้นที่มีสิทธิออกเสียงและจําหน่ายได้แล้วทั้งหมด หรือมีกรรมการเป็นบุคคลซึ่งไม่มีสัญชาติไทยได้เกินกว่ากึ่งหนึ่งของจํานวนกรรมการทั้งหมดต่อรัฐมนตรีโดยคําแนะนําของคณะกรรมการตามประกาศนี้ได้ ต้องมีลักษณะ ดังต่อไปนี้ (1) มีอัตราส่วนความเพียงพอของเงินกองทุน (Capital Adequacy Ratio : CAR) ไม่ต่ํากว่าอัตราที่กําหนดไว้ ตามประกาศคณะกรรมการกํากับและส่งเสริมการประกอบธุรกิจประกันภัย ว่าด้วยการกําหนดประเภทและชนิดของเงินกองทุน รวมทั้งหลักเกณฑ์ วิธีการ และเงื่อนไขในการคํานวณเงินกองทุนของบริษัทประกันวินาศภัย (2) มีแผนการดําเนินธุรกิจ เพื่อเสริมสร้างความมั่นคงของบริษัทประกันวินาศภัย และธุรกิจประกันวินาศภัยโดยภาพรวมข้อ ๕ บุคคลผู้ไม่มีสัญชาติไทยที่บริษัทจะขอผ่อนผันให้เข้ามาถือหุ้นในบริษัท ตามข้อ 4 ได้ต้องเป็นบริษัทประกันภัย หรืออยู่ในธุรกิจที่เกี่ยวข้องและสนับสนุนการประกอบธุรกิจประกันภัยซึ่งมีคุณสมบัติ ดังต่อไปนี้ (1) มีความเชี่ยวชาญ ประสบการณ์ที่เกี่ยวข้องและสนับสนุนการประกอบธุรกิจประกันภัยเป็นระยะเวลาไม่น้อยกว่าสิบปี (2) มีฐานะการเงินและการดําเนินงานที่มั่นคง โดยบุคคลดังกล่าวหรือบริษัทแม่ของบุคคลดังกล่าวได้รับการจัดอันดับความน่าเชื่อถือไม่ต่ํากว่า A จากสถาบันการจัดอันดับความน่าเชื่อถือที่ได้รับการยอมรับและมีเครือข่ายการประกอบธุรกิจในระดับสากล (3) มีนโยบายการดําเนินธุรกิจ แผนการถ่ายทอดเทคโนโลยีและความเชี่ยวชาญที่ชัดเจน เพื่อพัฒนาระบบการบริหารงาน เสริมสร้างศักยภาพในการดําเนินธุรกิจและความสามารถ ในการแข่งขันของบริษัท (4) มีความสามารถที่จะสนับสนุนทางการเงินให้บริษัทสามารถดําเนินการตามแผนการดําเนินธุรกิจที่กําหนดไว้ในข้อ 4 (2) และประกอบธุรกิจต่อไปได้อย่างมั่นคงและมีเสถียรภาพข้อ ๖ ในการขอผ่อนผัน ให้บริษัทยื่นคําขอผ่อนผันต่อรัฐมนตรีโดยคําแนะนําของคณะกรรมการโดยยื่นผ่านสํานักงานพร้อมเอกสารหลักฐานประกอบการพิจารณา ดังต่อไปนี้ (1) รายละเอียดการคํานวณอัตราส่วนความเพียงพอของเงินกองทุน ณ สิ้นไตรมาส หรือสิ้นปีล่าสุด (2) แผนการดําเนินธุรกิจ ซึ่งมีระยะเวลาอย่างน้อยสามปี ที่แสดงให้เห็นถึงการเสริมสร้างความมั่นคง การพัฒนาระบบการบริหารงาน ธรรมาภิบาล ระบบปฏิบัติการที่มีประสิทธิภาพ ระบบเทคโนโลยีรวมถึงการถ่ายทอดเทคโนโลยี บุคลากรมีความรู้ความเชี่ยวชาญ ตลอดจนพัฒนาผลิตภัณฑ์ประกันภัยและช่องทางการจัดจําหน่าย เพื่อยกระดับมาตรฐานและศักยภาพในการดําเนินงานและส่งเสริมการพัฒนาธุรกิจประกันวินาศภัยให้เติบโตและมีเสถียรภาพ โดยต้องประกอบด้วยรายละเอียดอย่างน้อย ดังต่อไปนี้ (ก) กลยุทธ์ในการดําเนินธุรกิจ ซึ่งประกอบด้วย 1) วิสัยทัศน์ แนวทางและเป้าหมายหลักในการดําเนินธุรกิจ 2) กลุ่มฐานธุรกิจและผลิตภัณฑ์ประกันภัยหลัก 3) กลุ่มฐานลูกค้าเป้าหมาย 4) กลยุทธ์ในการแข่งขัน และการเข้าถึงลูกค้า (ข) แผนธุรกิจ ซึ่งประกอบด้วย 1) เป้าหมายและการขยายธุรกิจ 2) การรับประกันภัย และการประกันภัยต่อ 3) การบริหารสินทรัพย์หนี้สิน และการลงทุน 4) การพัฒนาผลิตภัณฑ์ประกันภัย กระบวนการเสนอขาย และช่องทางการจัดจําหน่าย (ค) ธรรมาภิบาล การบริหารความเสี่ยง การควบคุมภายใน และการปฏิบัติตามกฎหมาย (ง) ระบบปฏิบัติการทางด้านบัญชี การเงิน ฐานข้อมูล การรับประกันภัย การจ่ายค่าสินไหมทดแทน การให้บริการลูกค้า (จ) แผนงานพัฒนาระบบเทคโนโลยี และการถ่ายทอดเทคโนโลยีและความเชี่ยวชาญ (ฉ) แผนงานทรัพยากรบุคคล โดยการจัดให้มีบุคลากรในสายงานต่าง ๆ ที่มีคุณสมบัติและความเชี่ยวชาญในจํานวนที่เพียงพอ โดยเฉพาะอย่างยิ่งนักคณิตศาสตร์ประกันภัย ผู้สอบบัญชี และผู้พิจารณารับประกันภัย รวมถึงแผนในการพัฒนาความรู้ ความสามารถ และทักษะของบุคลากรในบริษัท (ช) แผนการบริหารเงินกองทุน และข้อมูลทางการเงิน ซึ่งประกอบด้วย 1) แผนการบริหารเงินกองทุน รายละเอียดการเพิ่มทุน และระดับอัตราส่วนความเพียงพอของเงินกองทุนเป้าหมายซึ่งมีความสัมพันธ์กับผลการประเมินความเสี่ยงและความมั่นคงภายในบริษัท (Own Risk and Solvency Assessment : ORSA) รวมถึงแผนงานในกรณีที่ระดับอัตราส่วนความเพียงพอของเงินกองทุนต่ํากว่าระดับเป้าหมาย 2) ประมาณการงบการเงินและประมาณการอัตราส่วนความเพียงพอของเงินกองทุนของบริษัทอย่างน้อยสามปี พร้อมแสดงรายละเอียดของสมมติฐานในการจัดทําประมาณการดังกล่าว 3) นโยบายการจ่ายเงินปันผลแก่ผู้ถือหุ้น (ซ) การวิเคราะห์ภาวะแข่งขัน ซึ่งประกอบด้วย 1) การวิเคราะห์สภาพเศรษฐกิจ และอุตสาหกรรมประกันภัย 2) การวิเคราะห์จุดแข็ง จุดอ่อน โอกาส และอุปสรรคในการดําเนินธุรกิจ (3) เอกสารที่แสดงว่าบุคคลผู้ไม่มีสัญชาติไทยที่บริษัทจะขอผ่อนผันให้เข้ามาถือหุ้น ในบริษัทมีคุณสมบัติและความสามารถเป็นไปตามที่กําหนดในข้อ 5 ซึ่งประกอบด้วยเอกสารอย่างน้อย ดังต่อไปนี้ (ก) รายละเอียดเกี่ยวกับผู้ถือหุ้นที่เป็นบุคคลผู้ไม่มีสัญชาติไทย เช่น โครงสร้างของกลุ่มธุรกิจและขององค์กร ความเชี่ยวชาญ ผลการดําเนินงานที่ผ่านมา งบการเงินที่ผ่านการรับรองจากผู้สอบบัญชีย้อนหลังสามปี เป็นต้น (ข) ข้อมูลการจัดอันดับความน่าเชื่อถือสามปีย้อนหลัง โดยสถาบันการจัดอันดับความน่าเชื่อถือและรายงานผลการจัดอันดับครั้งล่าสุด (ค) หลักฐานแสดงการประกอบธุรกิจของผู้ถือหุ้นที่เป็นบุคคลผู้ไม่มีสัญชาติไทยตามข้อ 5 เช่น หนังสือรับรองการจัดตั้งบริษัท หรือหนังสือแสดงการเป็นนิติบุคคลที่ประกอบธุรกิจ ที่รับรองโดยสถานทูตหรือสถานกงสุลของประเทศนั้นซึ่งตั้งอยู่ในประเทศไทย หรือโนตารีพับลิคหรือบุคคลซึ่งมีอํานาจหน้าที่อย่างเดียวกันกับโนตารีพับลิค เป็นต้น ทั้งนี้ กรณีที่บุคคลผู้ไม่มีสัญชาติไทยตามข้อ 5 เป็นผู้อยู่ภายใต้การกํากับของหน่วยงานกํากับในต่างประเทศ ต้องมีเอกสารแสดงการได้รับอนุญาตให้ประกอบธุรกิจในประเทศนั้น ๆ จากหน่วยงานกํากับ (ง) หนังสืออนุญาตให้เข้ามาเป็นผู้ถือหุ้นในบริษัทตามข้อ 4 เพื่อประกอบธุรกิจหรือหนังสือรับรองการดําเนินงานที่เป็นมาตรฐานสอดคล้องกับกฎระเบียบของหน่วยงานกํากับของประเทศนั้น ๆ ในกรณีที่บุคคลผู้ไม่มีสัญชาติไทยตามข้อ 5 เป็นผู้อยู่ภายใต้การกํากับของหน่วยงานกํากับในต่างประเทศ (จ) หนังสือรับรองของบุคคลผู้ไม่มีสัญชาติไทยตามข้อ 5 หรือหนังสือรับรองของบริษัทแม่ของบุคคลดังกล่าวดังนี้ 1) รับรองว่าจะดูแลและดําเนินการให้บริษัทที่ขอผ่อนผันตามประกาศนี้ปฏิบัติตามกฎหมาย กฎระเบียบ และนโยบายของหน่วยงานกํากับในประเทศไทย ทั้งที่มีอยู่แล้วหรือที่จะมีในอนาคต 2) รับรองว่าจะให้การสนับสนุนด้านสภาพคล่องและการเพิ่มทุนในบริษัทที่ขอผ่อนผันตามประกาศนี้อย่างเต็มที่โดยทันทีที่อัตราส่วนความเพียงพอของเงินกองทุนลดลงหรือมีแนวโน้มว่าจะลดลงต่ํากว่าอัตราส่วนเป้าหมายที่บริษัทกําหนดไว้ในแผนการดําเนินธุรกิจ 3) รับรองว่าจะให้ข้อมูลแก่สํานักงานเมื่อร้องขอ (4) โครงสร้างองค์กร ที่เป็นไปตามกรอบธรรมาภิบาล สอดคล้องและเอื้อต่อการดําเนินการตามแผนการดําเนินธุรกิจ (5) โครงสร้างผู้ถือหุ้นในปัจจุบันและภายหลังได้รับการผ่อนผัน (6) ในกรณีที่บริษัทมีความประสงค์จะขอผ่อนผันให้มีกรรมการที่เป็นบุคคลผู้ไม่มีสัญชาติไทยเกินกว่ากึ่งหนึ่งของจํานวนกรรมการทั้งหมด บริษัทต้องยื่นเอกสารเพิ่มเติม ดังต่อไปนี้ (ก) หนังสือรับรองของบริษัทที่แสดงว่าบุคคลผู้ไม่มีสัญชาติไทยที่จะเข้ามาเป็นกรรมการของบริษัทมีคุณสมบัติและไม่มีลักษณะต้องห้ามตามที่กฎหมายกําหนด รวมทั้งมีบทบาทหน้าที่ ความรับผิดชอบตามที่ประกาศสํานักงานคณะกรรมการกํากับและส่งเสริมการประกอบธุรกิจประกันภัย ว่าด้วยแนวปฏิบัติโครงสร้าง คุณสมบัติ และข้อพึงปฏิบัติที่ดีของกรรมการบริษัทประกันชีวิตและบริษัทประกันวินาศภัยกําหนด (ข) เอกสารแสดงรายละเอียดเกี่ยวกับสัดส่วนของกรรมการของบริษัทในปัจจุบันและภายหลังได้รับการผ่อนผันข้อ ๗ ในการพิจารณาผ่อนผันตามประกาศนี้ สํานักงานอาจให้บริษัทหรือบุคคลผู้ไม่มีสัญชาติไทยที่จะเข้ามาถือหุ้นในบริษัทตามข้อ 5 เข้ามาชี้แจงหรือส่งเอกสารหลักฐานเพิ่มเติมเพื่อประกอบการพิจารณาของรัฐมนตรีโดยคําแนะนําของคณะกรรมการได้ หากบริษัทหรือบุคคลดังกล่าวมิได้ดําเนินการตามที่กําหนด ให้ถือว่าบริษัทไม่มีความประสงค์จะยื่นขอผ่อนผันตามประกาศนี้อีกต่อไปข้อ ๘ ในการพิจารณาคําขอผ่อนผันตามประกาศนี้ คณะกรรมการจะพิจารณาและเสนอคําแนะนําต่อรัฐมนตรีภายในเก้าสิบวันนับแต่วันที่สํานักงานได้รับคําขอผ่อนผันพร้อมเอกสารและคําชี้แจงประกอบการพิจารณาถูกต้องครบถ้วน โดยรัฐมนตรีจะพิจารณาและแจ้งผลการพิจารณาให้บริษัททราบภายในเก้าสิบวันนับแต่วันที่ได้รับคําแนะนําจากคณะกรรมการ ทั้งนี้ ในการผ่อนผันรัฐมนตรีโดยคําแนะนําของคณะกรรมการอาจกําหนดเงื่อนไขหรือเงื่อนเวลาใด ๆ ไว้ด้วยก็ได้ข้อ ๙ เมื่อได้รับการผ่อนผันจากรัฐมนตรีโดยคําแนะนําของคณะกรรมการตามประกาศนี้แล้ว (1) บริษัทต้องมีเงินกองทุนที่สามารถนํามาใช้ได้ทั้งหมด (total capital available) ไม่ต่ํากว่าหนึ่งพันล้านบาทตลอดระยะเวลาการดําเนินธุรกิจ (2) การเปลี่ยนแปลงสัดส่วนการถือหุ้นของบุคคลผู้ที่ไม่มีสัญชาติไทยที่ได้รับการผ่อนผันตามข้อ 5 บริษัทต้องดําเนินการดังนี้ (ก) การเปลี่ยนแปลงสัดส่วนการถือหุ้นของบุคคลผู้ไม่มีสัญชาติไทยตั้งแต่ร้อยละห้าขึ้นไปของจํานวนหุ้นที่มีสิทธิออกเสียงและจําหน่ายได้แล้วทั้งหมด บริษัทต้องรายงานให้นายทะเบียนทราบภายในสามสิบวันนับแต่วันที่มีการเปลี่ยนแปลง (ข) การเปลี่ยนแปลงสัดส่วนการถือหุ้นของบุคคลผู้ไม่มีสัญชาติไทยที่ได้รับการผ่อนผันตามข้อ 5 ซึ่งเป็นผลให้มีบุคคลผู้ไม่มีสัญชาติไทยอื่นรายหนึ่งรายใดถือหุ้นในบริษัทตั้งแต่ร้อยละยี่สิบขึ้นไปของจํานวนหุ้นที่มีสิทธิออกเสียงและจําหน่ายได้แล้วทั้งหมด โดยบุคคลผู้ไม่มีสัญชาติไทยอื่นนั้นมิใช่ผู้ที่เคยได้รับการผ่อนผันตามประกาศนี้ บริษัทต้องขอผ่อนผันต่อรัฐมนตรีโดยคําแนะนําของคณะกรรมการ (3) บุคคลผู้ไม่มีสัญชาติไทยตามข้อ 5 และนิติบุคคลหรือบุคคลที่อยู่ในกลุ่มธุรกิจของบุคคลผู้ไม่มีสัญชาติไทยดังกล่าว ไม่สามารถประกอบธุรกิจประกันภัยในประเทศไทยในรูปแบบสาขาบริษัทประกันวินาศภัยต่างประเทศ หรือถือหุ้นในบริษัทประกันวินาศภัยอื่น เว้นแต่ มีเหตุอันควรและได้รับการผ่อนผันจากรัฐมนตรีโดยคําแนะนําของคณะกรรมการ หรือเป็นการลงทุนผ่านกองทุนรวมหรือกิจการที่มีลักษณะในทํานองเดียวกันกับกองทุนรวม และไม่มีลักษณะเป็นการหลีกเลี่ยงการปฏิบัติตามข้อกําหนดใด ๆ เกี่ยวกับสัดส่วนการถือหุ้น (4) การจ่ายเงินปันผลแก่ผู้ถือหุ้นจะกระทําได้ต่อเมื่อบริษัทได้ดําเนินการตามแผนการดําเนินธุรกิจตามข้อ 6 (2) (ค) (ง) (จ) (ฉ) (ช) เงื่อนไข และเงื่อนเวลาที่รัฐมนตรีโดยคําแนะนําของคณะกรรมการกําหนดครบถ้วน และบริษัทต้องมีกําไรสุทธิต่อเนื่องอย่างน้อยสองปีรวมงวดบัญชีที่จะจ่ายเงินปันผล ทั้งนี้ กําไรสุทธิต้องเป็นกําไรอันเกิดจากการประกอบธุรกิจที่ปรากฏในงบการเงินสําหรับรอบปีปฏิทินที่ล่วงมาที่ผ่านการตรวจสอบโดยผู้สอบบัญชีรับอนุญาต และผู้สอบบัญชีรับอนุญาตต้องแสดงความเห็นอย่างไม่มีเงื่อนไขข้อ ๑๐ ในกรณีที่บริษัทผู้ได้รับการผ่อนผัน มีแผนการรับโอนกิจการทั้งหมดหรือควบรวมกิจการโดยการเข้าไปถือหุ้นทั้งหมดของบริษัทผู้โอนกิจการ และเป็นผลให้บริษัทผู้โอนกิจการมีบุคคลผู้ไม่มีสัญชาติไทยถือหุ้นเกินกว่าร้อยละสี่สิบเก้าของจํานวนหุ้นที่มีสิทธิออกเสียงและจําหน่ายได้แล้วทั้งหมด หรือมีกรรมการเป็นบุคคลซึ่งไม่มีสัญชาติไทยได้เกินกว่ากึ่งหนึ่งของจํานวนกรรมการทั้งหมด ให้ถือว่ารัฐมนตรีโดยคําแนะนําของคณะกรรมการได้ผ่อนผันให้บริษัทผู้โอนกิจการมีบุคคลผู้ไม่มีสัญชาติไทยถือหุ้นเกินกว่าร้อยละสี่สิบเก้าของจํานวนหุ้นที่มีสิทธิออกเสียงและจําหน่ายได้แล้วทั้งหมด หรือมีกรรมการเป็นบุคคลซึ่งไม่มีสัญชาติไทยได้เกินกว่ากึ่งหนึ่งของจํานวนกรรมการทั้งหมด เป็นการชั่วคราว เพื่อประโยชน์ในการดําเนินการตามแผนการรับโอนกิจการทั้งหมดหรือควบรวมกิจการของบริษัทผู้ได้รับการผ่อนผันข้อ ๑๑ ในกรณีบริษัทไม่ปฏิบัติตามข้อ 9 หรือเงื่อนไขหรือเงื่อนเวลาที่รัฐมนตรีโดยคําแนะนําของคณะกรรมการกําหนด หรือแผนการดําเนินธุรกิจ ตามข้อ 6 (2) (ค) (ง) (จ) (ฉ) (ช) หรือผู้ให้คํารับรองตามข้อ 6 (3) (จ) ไม่ปฏิบัติตามหนังสือรับรองที่ให้ไว้ ให้สํานักงานสั่งให้บริษัทแก้ไขให้แล้วเสร็จภายในระยะเวลาที่กําหนดแต่ไม่เกินเก้าสิบวัน หากบริษัทไม่ดําเนินการให้แล้วเสร็จรัฐมนตรีโดยคําแนะนําของคณะกรรมการ อาจทบทวนหรือเปลี่ยนแปลงเงื่อนไขในการผ่อนผันได้เมื่อเห็นสมควรผู้มีอํานาจลงนาม - ประกาศ ณ วันที่ 8 ธันวาคม พ.ศ. 2559 อภิศักดิ์ ตันติวรวงศ์รัฐมนตรีว่าการกระทรวงการคลัง